Østfold Energi

Østfold Energi er et norsk energiselskap hvis virksomhet omfatter vannkraft, vindkraft og fjernvarme. Hovedkontoret ligger i Sarpsborg kommune i Østfold. Selskapet ble stiftet i 1988, men historien går tilbake til 1900. Østfold Energi er eid av Østfold fylkeskommune, kommunene i Østfold og Aurskog-Høland kommune. Hovedtyngden av selskapets vannkraftproduksjon skjer i Lærdal i Sogn og Fjordane, ved Borgund kraftverk. 

 Historikk 
Østfold Energis forhistorie og historie kan oppsummeres slik:

 10. januar 1900 meddelte Norsk Elektrisk Aktiebolag at det elektriske anlegget var ferdig for avlevering til Sarpsborg Elektricitetsverk. Byen fikk dermed strøm fra kraftverket til Borregaard ved Sarpsfossen. Den 15. mars 1900 var Fredrikshalds Elektricitetsværk i gang med levering av kraft fra kommunens eget kraftverk i Porsnesfossen. Kjøpmann Henrik Mysen startet opp sitt private kraftverk i Spinnerifossen i Eidsberg. Verket leverte til en rekke boliger og forretninger i Mysen sentrum.
 1907 til 1920: strømproduksjon starter opp i kommunene Moss, Askim, Skjeberg, Spydeberg, Rakkestad, Varteig, Råde, Rygge, Trøgstad, Jeløy, Skiptvet, Torsnes, Degernes, Våler og Svinndal og Berg.
 1924: Fredrikshalds Elektricitetsværk og Fredrikshalds Gasværk slås sammen til ett selskap, Fredrikshalds Lysverker. Ved byens navneforandring i 1928 forandres navnet til Halden Lysverker. Brekke kraftstasjon i Halden settes i drift.
 1950: Rømskog er den siste kommunen i Østfold som etablerer kommunalt e-verk. Også denne kommunen får kraft fra kraftstasjonen i Ørjefossen.  
 1960 til 1987 - Kommuner og elverk slås sammen. Eidsberg og Mysen slås sammen til Eidsberg kommune. Eidsberg Elverk blir navnet på det fusjonerte selskapet. Rakkestad og Degernes slås sammen. Øymark og Rødenes slås sammen til Marker kommune som oppretter Marker Elektrisitetsverk. Kommunesammenslutning mellom Halden, Berg og Idd. E-verkene samles i Halden Elverk.
 1988: Østfold Energiverk A/S stiftes, og Østfold Kraftforsyning blir en del av Østfold Energiverk. Sarpsborg-regionens Energiverk etableres som et felles selskap for Sarpsborg Elverk, Varteig Elektrisitetsverk, Skjeberg Elektrisitetsverk og Tune Elektrisitetsverk. Sistnevnte trakk seg fra sammenslutningen etter seks måneder. Hobøl Elverk fusjonerer med Moss Lysverker.
 1991: Den nye energiloven trer i kraft. Østfold Energiverk fremstår som et fylkesverk. Følgende e-verk fusjonerte 1. januar med Østfold Energiverk A/S: Sarpsborg-regionens Energiverk, Onsøy Elektrisitetsverk, Moss Lysverker, Askimregionens Elverk, Eidsberg Elverk, Marker og Rømskog Elverk og Tune E-verk. Fredrikstad, Råde, Rygge, Rakkestad og Trøgstad valgte å ikke bli en del av Østfold Energiverk.
 1997: Østfold Energiverk A/S endrer navn til Østfold Energi AS.
 2000/2001: Østfold Energi går inn i vind og fjernvarme.
 2003: Selskapet selger nettvirksomheten og blir en rendyrket energiprodusent.
 2009: Kjøper 50 % av Siso Energi.

 Kraftkilder 

 Vannkraft 
Selskapet eier vannkraftverkene Borgund kraftstasjon, Øljusjøen pumpekraftverk, Nyset kraftstasjon, Naddevik kraftstasjon, Eldrevatn kraftverk, Ørje kraftstasjon og Brekke kraftverk.  

Østfold Energi er medeier i Siso Energi, som eier og driver de tidligere Elkem-verkene Siso og Lakshola i Nordland. I tillegg er selskapet medeier i Nivla kraftverk (73%) og Haldenvassdragets brukseierforening (35,4 %). Årlig samlet vannkraftproduksjon er ca. 2126 GWh.

 Fjernvarme 
Selskapet eier til sammen fem fjernvarmeanlegg i henholdsvis Sarpsborg (sentrum, Grålum og Kalnes), Rakkestad og Halden (Torpum). I tillegg bygger Østfold Energi fjernvarme i Mysen og har flere prosjekter under utvikling.

 Vindkraft 
Østfold Energis vindkraftsatsing foregår gjennom de deleide selskapene Zephyr og Kvalheim Kraft. Selskapet eier 50 % av Kvalheim Kraft som eier Mehuken vindpark. Årsproduksjonen i Kvalheim Kraft var på 11,3 GWh i 2008. I 2010 ble vindkraftparken utvidet fra fem til tretten turbiner. Etter utvidelsen er årsproduksjonen ved vindparken på ca. 75 GWh. Østfold Energi eier også 50 % av vindkraftselskapet Zephyr.

 Forretningsutvikling 
Østfold Energis driver forretningsutvikling for å skape nye inntekter, lokale arbeidsplasser og bidra til løsninger som fremmer det grønne skiftet.

Selskapet har investert i følgende selskaper:

 Becour (eierandel: 15,8 %)
 Beyonder (eierandel: 6,2 %)
 Trollsolar energy (eierandel: 10 %)
 DC Sarpsborg (eierandel: 66 %)
 KI Våler (eierandel: 66 %)
 Solgrid (eierandel: 22,5 %).

 Referanser 

Eksterne lenker


  Selskapets historie

Kategori:Norske kraftselskaper
Kategori:Østfold Energi
Kategori:Selskaper etablert i 1988